শ্রেণীসংগ্রাম নয়, সত্য-মিথ্যার দ্বন্দ্বই পৃথিবীর চিরন্তন ইতিহাস। যেখানে সত্য বিধান ইসলাম নেই সেখানে শ্রেণীসংগ্রামই ইতিহাস হয়ে দাঁড়ায়। বিজ্ঞান, প্রযুক্তি ও সভ্যতার চরম উৎকর্ষের এ আধুনিক যুগে সবচেয়ে অবহেলিত, লাঞ্ছিত ও অধিকারবঞ্চিত জনগোষ্ঠীই হচ্ছে শ্রমিক। সব ধরনের মানবিক আইন তাদের ক্ষেত্রেই উপেক্ষিত। অথচ তাদের শ্রম, গায়ের ঘাম ও মেধার বলেই সমাজ সুন্দর ও সচ্ছলতার দিকে এগিয়ে যাচ্ছে, অর্থনীতি হচ্ছে উন্নত থেকে উন্নততর। দেয়ালে পিঠ ঠেকে গেলে যেমন পেছানোর সুযোগ থাকে না, হয় সামনে এগিয়ে যেতে হবে নতুবা কুকুর শিয়ালের মত গুলি খেয়ে মরতে হবে। তেমনি সচেতন শ্রমিকসমাজ বসে বসে না খেয়ে মরার চেয়ে অধিকার আদায়ের সংগ্রামে আত্মাহুতি দেয়ার মাধ্যমে অধিকার আদায়ে বিশ্বাসী। তারই বাস্তবায়ন শুরু হয়েছিল সভ্যতার ধ্বজাধারী ইউরোপ-আমেরিকা থেকেই। ঊনবিংশ শতাব্দীর শেষ দিকে ইউরোপ-আমেরিকার বিভিন্ন দেশে শ্রমিকদেরকে ১০-১২ ঘণ্টা থেকে শুরু করে ১৬-১৮ ঘণ্টা পর্যন্ত খাটানো হতো।